CELEX: E2015J0029
Language: mt
Date: 2016-09-22 00:00:00
Title: Sentenza tal-Qorti tat-22 ta’ Settembru 2016 fil-Każ E-29/15 — Sorpa bs. v L-Awtorità dwar il-Kompetizzjoni (Abbuż minn pożizzjoni dominanti — Nozzjoni ta’ impriża — Aġenziji kooperattivi stabbiliti minn muniċipalitajiet — Immaniġġjar tal-iskart — Servizzi ta’ interess ekonomiku ġenerali — Kundizzjonijiet differenti applikati għal tranżazzjonijiet ekwivalenti ma’ partijiet ta’ negozju oħra — Diskriminazzjoni tal-prezzijiet)

20.4.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 123/7
            
         SENTENZA TAL-QORTI
   tat-22 ta’ Settembru 2016
   fil-Każ E-29/15
   Sorpa bs. v L-Awtorità dwar il-Kompetizzjoni
   (Abbuż minn pożizzjoni dominanti — Nozzjoni ta’ impriża — Aġenziji kooperattivi stabbiliti minn muniċipalitajiet — Immaniġġjar tal-iskart — Servizzi ta’ interess ekonomiku ġenerali — Kundizzjonijiet differenti applikati għal tranżazzjonijiet ekwivalenti ma’ partijiet ta’ negozju oħra — Diskriminazzjoni tal-prezzijiet)
   (2017/C 123/08)
   Fil-Każ E-29/15, Sorpa bs. v L-Awtorità dwar il-Kompetizzjoni — TALBA lill-Qorti skont l-Artikolu 34 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u ta’ Qorti tal-Ġustizzja mill-Qorti Suprema tal-Iżlanda (Hæstiréttur Íslands) rigward l-interpretazzjoni tal-Ftehim dwar iż-ŻEE, u b’mod partikolari l-Artikolu 54 tiegħu, il-Qorti, magħmula minn Carl Baudenbacher, President u Imħallef-Relatur, Per Christiansen u Páll Hreinsson, Imħallfin, ħarġet is-sentenza fit-22 ta’ Settembru 2016, li l-parti operattiva tagħha hija kif ġej:
   
               1.
            
            
               Muniċipalità tista’ tikkostitwixxi impriża fis-sens tal-Artikolu 54 tal-Ftehim dwar iż-ŻEE meta hija timpenja ruħha f’attività ekonomika, li tikkonsisti f’li toffri oġġetti jew servizzi fis-suq. Sabiex jiġi ddeterminat jekk attività bħall-immaniġġjar tal-iskart tkunx ekonomika, għandha titqies l-eżistenza tal-kompetizzjoni ma’ entitajiet privati. F’dan ir-rigward, il-fatt li l-miżata rċevuta għall-provvediment ta’ servizzi ta’ immaniġġjar tal-iskart ma tistax taqbeż l-ispejjeż li jokkorru għandu jiġi mqabbel mal-eżistenza tal-kompetizzjoni fis-suq.
            
         
               2.
            
            
               L-immaniġġjar tal-iskart jista’ jikkostitwixxi servizz ta’ interess ekonomiku ġenerali fis-sens tal-Artikolu 59(2) tal-Ftehim dwar iż-ŻEE. Huwa f’idejn il-qorti ta’ referenza li tiddetermina jekk l-applikazzjoni tal-Artikolu 54 tal-Ftehim dwar iż-ŻEE tagħmilhiex impossibbli li l-muniċipalitajiet jipprovdu s-servizzi għall-immaniġġjar tal-iskart li ġew afdati, jew li jipprovduhom taħt kundizzjonijiet ekonomikament aċċettabbli.
            
         
               3.
            
            
               Sabiex jiġi ddeterminat jekk entità pubblika tikkostitwixxix impriża fis-sens tar-regoli tal-kompetizzjoni taż-ŻEE meta tipprovdi servizzi tal-immaniġġjar tal-iskart, huwa irrelevanti jekk din l-entità tkunx muniċipalità jew aġenzija kooperattiva amministrata minn diversi muniċipalitajiet.
            
         
               4.
            
            
               L-Artikolu 54 tal-Ftehim dwar iż-ŻEE ma japplikax jekk l-imġiba antikompetittiva tiġi imposta fuq l-impriżi skont il-leġiżlazzjoni nazzjonali, jew jekk il-leġiżlazzjoni nazzjonali toħloq kuntest legali li jelimina huwa stess kull possibilità ta’ attività kompetittiva min-naħa tagħhom. Madankollu, l-Artikolu 54 tal-Ftehim dwar iż-ŻEE japplika jekk il-leġiżlazzjoni nazzjonali ma żżommx lill-impriżi milli jinvolvu ruħhom f’imġiba awtonoma li tipprevjeni, tirrestrinġi jew tgħawweġ il-kompetizzjoni.
            
         
               5.
            
            
               Jekk Stat taż-ŻEE, skont il-leġiżlazzjoni nazzjonali, jagħti deroga mill-applikazzjoni tar-regoli ta’ kompetizzjoni taż-ŻEE lil entitajiet pubbliċi, pereżempju billi jtihom drittijiet speċjali jew esklussivi, huwa għandu jagħmel dan f’konformità mar-regoli ta’ kompetizzjoni taż-ŻEE, b’mod partikolari mal-Artikolu 59(1) tal-Ftehim dwar iż-ŻEE.
            
         
               6.
            
            
               Is-sidien tal-kooperattiva muniċipali jistgħu jiġu kkunsidrati bħala l-imsieħba fil-kummerċ ta’ dik il-kooperattiva fis-sens tal-Artikolu 54(2)(c) tal-Ftehim dwar iż-ŻEE, sakemm dawn ma jkunux jifformaw impriża waħda ma’ dik il-kooperattiva.
            
         
               7.
            
            
               Meta impriża dominanti tagħti skont lis-sidien tagħha li hija ċċaħħad lill-konsumaturi l-oħra tagħha, hija tqiegħed lil dawn il-konsumaturi l-oħra fi żvantaġġ kompetittiv fis-sens tal-Artikolu 54(2)(c) tal-Ftehim dwar iż-ŻEE, dment li huma jikkompetu mas-sidien tal-impriża dominanti fuq suq li jinsab upstream jew downstream tas-suq iddominat.